Клуб Математика=красота и забавление
Математически пъзели и математически етюди

Математически развлечения – без праг и без таван! Това е мотото на първите две дейности от клуба  Математика=красота и забавление, чиито врати ще бъдат отворени за вас на 28 септември 2012  от  17 ч. Водещите (Тони Чехларова и Жени Сендова от ИМИ-БАН) ще ви предоставят разнообразни възможности да проверите и демонстрирате математическото и художественото си въображение,  да се проявите като състезатели, да творите с новосъздадени пъзели (Тонграми).

Вашите артистични и математически способности могат да блеснат и  в контекста на пантомима  (индивидуална или в екип), в която се очаква да пресъздадете математически обекти.

Както се очаква, таван може да бъде само вашето въображение!
Да творим в стила на Мондриан!

Какво представлява стилът на Мондриан?  Името на големия холандски художник, известен още като „бащата на геометричната абстракция”, може би не е достатъчно познато на широката  публика. Любителите на модерното изкуство обаче веднага си представят хоризонтални и вертикални линии, оцветени  в червено, жълто и синьо – рамката  на картината може да е под наклон, но линиите – никога!

За да се докоснете по-отблизо до този жизнерадостен стил и да почувствате живата му връзка с математиката (а дори и с музиката), заповядайте да творим заедно à la Мондриан на 28 септември 2012  от  18 ч. в Телефонната палата. Няма ограничение за възрастта на участниците и вида на материалите. Създадените  творби ще бъдат представени  на публиката.
Водещи: Тони Чехларова и Жени Сендова – ИМИ-БАН

